Vrou skuldig aan polisieman se moordArgieffoto: SAPD Die vrou van konst. Mbuyisela James Concoshi (34), wie se halfnaakte liggaam verlede Januarie in sy motor naby Welkom in die Vrystaat aangetref is, is skuldig bevind en gevonnis vir haar aandeel aan sy moord. Kapt. Philani Nkwalase, woordvoerder van die Valke in die Vrystaat, het gesê Nomalanga Paulinah Concoshi (40) en haar twee medepligtiges, Papiki Jack Mateise (32) en Bassie Ndude (27), is al drie Donderdag in die Virginia-hooggeregshof skuldig bevind. Concoshi is Vrydag tot 25 jaar tronkstraf gevonnis. “Mateise sal die res van sy lewe agter tralies deurbring terwyl Ndude ook 25 jaar tronkstraf opgelê is met ŉ bykomende drie jaar vir diefstal. Ndude se vonnisse sal nie gelyklopend uitgedien word nie,” het Nkwalase gesê. Die vierde verdagte, Kopano Samuel Mojanaga (20), het op 31 Januarie skuldig gepleit en is tot 20 jaar tronkstraf gevonnis. Maroela Media het vroeër berig Concoshi se liggaam is op die agtersitplek van sy motor gevind wat verlate op ŉ pad tussen Riebeeckstad en Thabong aangetref is. Merke op Concoshi se nek het aangedui dat hy verwurg is. Hy het ook wonde aan sy kop gehad. Concoshi was lid van die Welkom-misdaadvoorkomingseenheid. Al vier verdagtes is kort daarna weens sy moord vasgetrek. Lees die vorige berigte oor die voorval op Maroela Media.